Toyota iQ

Εισαγωγή

Το τελικό IQ βασίστηκε στο πρωτότυπο αυτοκίνητο Toyota IQ Concept, που αποκαλύφθηκε στο Σαλόνι Αυτοκινήτου της Φρανκφούρτης τον Σεπτέμβριο του 2007, ως μια σχεδιαστική ιδέα ενός αυτοκινήτου πόλης με μήκος κάτω από τα 3 μέτρα, αλλά με επαρκείς εσωτερικούς χώρους για 3 ενήλικες και 1 παιδί, η λεγόμενη διάταξη 3+1. Η υποδοχή από το κοινό ήταν ενθουσιώδης και, ως αποτέλεσμα, η εταιρεία αποφάσισε να το εισάγει στην παραγωγή, διατηρώντας τα βασικά σχεδιαστικά στοιχεία και την πρακτική διάταξη 3+1.  
Η πρώτη επίσημη παρουσίαση του μοντέλου παραγωγής έγινε στο Σαλόνι Αυτοκινήτου της Γενεύης τον Μάρτιο του 2008. Οι πρώτες πωλήσεις ξεκίνησαν τον Οκτώβριο του 2008 στην Ιαπωνία, ενώ στην Ευρώπη κυκλοφόρησε στις 24 Ιανουαρίου 2009. Επίσης, από τον Οκτώβριο του 2011 διατέθηκε στις ΗΠΑ και από το 2012 στον Καναδά, και στα δύο αυτά κράτη ως Scion iQ, όπου και διατηρήθηκε έως το 2015.

Εμπορική τοποθέτηση

Το iQ ανήκει στην κατηγορία Α, όπως και το αμέσως μεγαλύτερο Toyota Aygo. Ωστόσο, το Toyota iQ αποτελεί μια εναλλακτική προσέγγιση στο ζήτημα της επιλογής των αυτοκινήτων πόλης, καθώς είναι φαρδύτερο, υψηλότερο, βαρύτερο και ακριβότερο από το Aygo, αλλά κοντύτερο κατά σχεδόν μισό μέτρο, με το συνολικό μήκος μάλιστα να είναι κάτω από τα 3 μέτρα. Με αυτή την μορφή, τοποθετήθηκε στην αγορά ως ανταγωνιστής κυρίως του Smart Fortwo, αν και σε αντίθεση με τη διάταξη «όλα πίσω» του Smart Fortwo, το iQ υιοθέτησε το σύνηθες «κινητήρας μπροστά, εμπρόσθια κίνηση», κοινώς «όλα εμπρός». Μάλιστα ακόμα και το όνομα του μοντέλου, που είναι το διεθνές ακρωνύμιο για τον Δείκτη Νοημοσύνης, ήταν μια έμμεση απάντηση στο όνομα της εταιρείας Smart, το οποίο συμπίπτει με την αγγλική λέξη smart, που σημαίνει έξυπνος.
Παρά την ισχυρή διαφημιστική του προώθηση, ωστόσο, οι πωλήσεις ήταν πολύ χαμηλότερες από αυτές του Fortwo και τελικώς τον Μάρτιο του 2014 η εταιρεία ανακοίνωσε τη διακοπή της εξαγωγής του Toyota IQ στην Ευρώπη, όπως και έγινε μέσα στον Μάιο. Συνέχισε όμως να διατίθεται επίσημα στην Ιαπωνία έως και τη λήξη της παραγωγής του, τον Μάρτιο του 2016.

Κινητήρες

Τα μηχανικά σύνολα του iQ προήλθαν από το Toyota Yaris, με τους βενζινοκινητήρες να είναι 1.0 λίτρου τρικύλινδρος με ισχύ 50 kW (68 hp) και 1.3 λίτρων τετρακύλινδρος, ισχύος 72 kW (98 hp). Επίσης, έως τον Απρίλιο του 2012 διατέθηκε και με έναν 4-κύλινδρο πετρελαιοκινητήρα 1.4 λίτρων, ισχύος 66 kW (90 hp). Από τον Ιούλιο του 2009, το iQ προσέφερε ένα σύστημα start-stop σε συνδυασμό με τον κινητήρα των 1.3 λίτρων.

iQ EV

Στα τέλη του 2011 παρουσιάστηκε και μια αμιγώς ηλεκτροκίνητη έκδοση, το iQ EV, που μπήκε στην παραγωγή τον Αύγουστο του 2012. Για το έτος 2012, η παραγωγή της ανήλθε σε μόλις 600 αντίτυπα, με τα 400 να παραμένουν στην Ιαπωνία, τα 100 να εξάγονται στις ΗΠΑ και τα 100 στην Ευρώπη.

Πρακτική σχεδίαση

Εξωτερικά, το Toyota iQ σηματοδοτείται από τις μικρές ζάντες αλουμινίου 15 ιντσών, τους κοντούς προβολείς και το κυρτό πίσω πλαϊνό παράθυρο, το οποίο αποτελεί μία ενιαία οπτική μονάδα με το πίσω παρμπρίζ. Το ντουλαπάκι του συνοδηγού καταργήθηκε, εξοικονομώντας πολύτιμο χώρο στην καμπίνα, έτσι ώστε το κάθισμα του συνοδηγού να μπορεί να μετακινηθεί περαιτέρω προς τα εμπρός, εξασφαλίζοντας έτσι πρόσθετο χώρο πίσω και για τρίτο ενήλικα. Πίσω από τον οδηγό, επίσης, υπάρχει μία θέση για ένα παιδί. Με αυτή την ομοιόμορφη κατανομή του χώρου, καταργείται το συμβατικό πορτ-μπαγκάζ. Στη θέση του, υπάρχει μια στενή θήκη, η οποία μπορεί να χρησιμοποιηθεί αν είναι απαραίτητο, μαζί με τα αναδιπλούμενα πίσω καθίσματα, ως επίπεδο πάτωμα φόρτωσης.
Το ταμπλό φέρει επενδύσεις από ασημένιο χρώμα και τριγωνική κεντρική κονσόλα, στην οποία βρίσκονται: η μονάδα ελέγχου του κλιματισμού, τα χειριστήρια για τη θέρμανση, οι αεραγωγοί και η προαιρετική οθόνη αφής του συστήματος δορυφορικής πλοήγησης με οθόνη 5,8 ιντσών, θύρα USB και Bluetooth. Το επίπεδο τιμόνι έχει σχεδιαστεί με σκοπό να βελτιώσει το χώρο για τον οδηγό και είναι καλυμμένο με μαύρο και μωβ δέρμα. Αυτά τα χρώματα και άλλες αποχρώσεις του καφέ, υπάρχουν σε ολόκληρο το εσωτερικό.
Περιλαμβάνονται, επίσης, και τεχνικά στοιχεία που έχουν σχεδιαστεί για εξοικονόμηση χώρου. Ενδεικτικώς, ο μηχανισμός κινήσεως του πηδαλίου βρίσκεται ψηλά στον χώρο του κινητήρα, τα πίσω αμορτισέρ είναι λοξό, το σύστημα θέρμανσης είναι συμπαγές και η δεξαμενή καυσίμων είναι στενή και κάτω από το δάπεδο. Σημαντικό για αυτοκίνητο της κατηγορίας Α είναι ότι ακόμα και η βασική έκδοση εξοπλισμού φέρει στάνταρ κλιματισμό.